SPOROČILO ZA JAVNOST

**PRIHAJA NAJBOLJ ČAROBEN ČAS V LETU!**

Letošnje leto bomo v prvem adventnem vikendu prižgali božične luči. Alpska vasica in ostali poznani magični kraji na destinaciji bodo tako ponovno zažareli v obliki tisočerih lesketajočih prazničnih luči.

Olepšan je trg pred cerkvijo v Kranjski Gori, **trg Olimpijcev v Mojstrani**, ki ga letošnje leto krasi velik adventni venček in ostala vaška jedra. Ljudski dom v Kranjski Gori se bo zopet spremenil v velikansko božično darilo z rdečo pentljo. V **vrtu Viharnik** bo ponovno zažarelo na deset tisoče prazničnih lučk mnogoterih barv, domačin Stane Brus bo kmalu na ogled ponovno postavil gorske jaslice, ki pripovedujejo kako je potekalo življenje v vaseh pod Triglavom v preteklosti. V kolikor vas mraz ne moti, pa v soteski Mlačca vstopite v pravo **Ledeno kraljestvo**. Le-tega v mrzlih zimskih nočeh ustvarja domačin Pavel Skumavc.

V **Alpski vasici** bo celo zimo dišalo po cimetu in ostalih božičnih dobrotah. Na stojnicah boste lahko kupili ročno izdelana darila, ki so jih ustvarile pridne roke lokalnih obrtnikov. Otroci pa bodo v Ljudskem domu na ustvarjalnih delavnicah izdelovali okraske za smrečice iz naravnih in recikliranih materialov, ki bodo krasile Alpsko vasico in Kranjsko Goro. Med sprehodom skozi čarobno Alpsko vasico se boste lahko ustavili tudi na stojnicah, kupili vroč čaj ali se pogreli s kuhanim vinom, ki je nadvse priljubljena pijača, ki prijetno pogreje ob mrzlih večerih.

Želimo si, da da bi bili v času, ki prihaja in že sam po sebi s seboj nosi izročilo oziroma sporočilo; »najpomembnejši je mir v srcu in duši« in da čas, ki ga preživimo s svojimi najdražjimi nikoli ni zapravljen.

**Želimo vam prijetne praznike in da bi jih preživeli obdani s tistimi, ki vam pomenijo največ.**

**Vabljeni v topel objem Alpske vasice, ki se bo kaj kmalu odela v belo snežno obleko!**